मंदिर परिसर में शराब पीने का विरोध करने पर सेवादार की पीट-पीटकर हत्या

गाजियाबाद। गाजियाबाद के मुरादनगर में गंगनहर स्थित शनि मंदिर घाट पर शराब पीने से मना करने पर बदमाशों ने लोहे की रॉड और पाइप से पीट-पीटकर मंदिर के सेवादार की हत्या कर दी, जबकि दो की हालात गंभीर है। पुलिस ने अज्ञात के खिलाफ रिपोर्ट दर्ज की है। मंदिर के महंत मुकेश गोस्वामी ने कहा कि गुरुवार शाम पूजा-अर्चना करके वह अपने घर चले गए थे। मंदिर परिसर की देखभाल के लिए देवेन्द्र उर्फ पोली, विनोद, प्रवीण कुमार मौजूद थे। गुरुवार रात को कुछ युवक महिला घाट परिसर में बैठकर शराब पीने के साथ-साथ मीट खा रहे थे। इसी बीच देवेन्द्र, विनोद व प्रवीण कुमार वहां पहुंच गए और उन युवकों से मंदिर परिसर में ऐसा नहीं करने के लिए कहा। इस बात को लेकर विवाद हो गया। मारपीट करते हुए मंदिर के सेवादार और आरोपी युवक मंदिर परिसर के बाहर आ गए। हमलावर युवकों ने लोहे की रॉड व पाइप से तीनों को पीटना शुरू कर दिया। तीनों युवकों को इतना मारा गया कि लहूलुहान होकर वो नीचे गिर गए। सूचना पर मौके पर पहुंचे महंत मुकेश गोस्वामी ने तीनों को स्थानीय अस्पताल में भर्ती कराया, जहां पर प्रवीण को मृत घोषित कर दिया गया। दोनों घायल को गाजियाबाद व दिल्ली के लिए रेफर किया है। जहां पर उनकी हालात चिंताजनक बनी हुई है। इस संबंध में पुलिस ने अज्ञात लोगों के खिलाफ रिपोर्ट दर्ज कर मामले की जांच शुरू कर दी है। पुलिस का कहना है सभी आरोपियों को जल्द गिरफ्तार किया जाए।