पपी को बचाने के चक्‍कर में 9वीं मंजिल से नीचे गिरी 13 साल की बच्ची, तोड़ा दम

गाजियाबाद। द‍िल्‍ली से सटे यूपी के गाज‍ियाबाद के कवि नगर स्थित गौर होम सोसायटी में बुधवार को एक फ्लैट की नौवीं मंजिल की बालकनी से गिरकर 12 साल की बच्ची और उसके पालतू कुत्ते की मौत हो गई। दरअसल सातवीं कक्षा की छात्रा ज्योत्सना अपने पालतू पपी को बचाने की कोशिश कर रही थी, जो बालकनी की लोहे की ग्रिल के बीच फंस गई थी। इसी दौरान वह फिसल गई और अपने पालतू जानवर के साथ नीचे जा गिरी।
ज्योत्सना के परिवार ने पोस्‍टमॉर्टम करवाने या पुलिस में शिकायत दर्ज कराने से इनकार कर दिया। पुलिस ने इस घटना को एक दुखद हादसा बताया। पुल‍िस के अनुसार, लड़की ज्योत्सना शर्मा अपने कमरे में पपी के साथ खेल रही थी। अचानक वह बालकनी की ओर भागी। इस दौरान उसकी मां किरण रसोई में काम कर रहीं थीं जबकि पिता ललित काम पर बाहर गए थे। ललित एक प्राइवेट फर्म में मार्केटिंग मैनेजर हैं। खेलते समय पपी की गर्दन बालकनी की लोहे की दो ग्रिलों के बीच फंस गई। ज्योत्सना ने उसे पीछे से खींचने की कोशिश की, लेकिन वह सफल नहीं हो सकी। पपी को जाल में फंसा देख ज्‍योत्‍सना कुर्सी के ऊपर खड़ी होकर उसे नीचे गिरने से बचाने का प्रयास करने लगी।
जैसे ही वह पपी को पकड़ने के लिए झुकी उसका बैलेंस बिगड़ गया और वह भी बालकनी की दीवार से फिसलकर लॉबी की रेलिंग के जाल पर गिर गई। इस दौरान वह मदद के ल‍िए च‍िल्‍लाई। प्लास्टिक की रस्सी से बना जाल ज्‍योत्‍सना का वजन ज्‍यादा देर तक सह नहीं पाया और फौरन ज्‍योत्‍सना और उसका पपी दोनों नीचे ग‍िर गए। इस दौरान रसोई से ज्‍योत्‍सना की मां क‍िरण भागती हुईं आईं लेक‍िन बच्‍ची को बचा नहीं सकी। पुलिस ने बताया कि एक सुरक्षा गार्ड और अन्य लोगों ने लड़की को खून से लथपथ पाया। उसे तुरंत पास के अस्पताल ले जाया गया, जहां डॉक्टरों ने उसे मृत घोषित कर दिया। पालतू जानवर की भी मौत हो गई। पुल‍िस का कहना है क‍ि ज्‍योत्‍सना अपने माता-पिता की इकलौती बेटी थी।